Guðmundur Runólfsson langstærsti eigandinn í Fiskmarkaði Íslands Um 60% af þeim fiski sem fer á markað hérlendis fer í gegnum FÍ . Útgerðar - og fiskvinnslufyrirtækið Guðmundur Runólfsson hf í Grundarfirði er orðið langstærsti eignaraðilinn í Fiskmarkaði Íslands . GR er komið með ráðandi hlut í fyrirtækinu eftir kaup á 40% eignarhlut Rjúkanda ehf , sem er félag í eigu nokkurra einstaklinga . Fyrir átti Guðmundur Runólfsson 3,5% í FÍ , en fiskmarkaðurinn er nú að langstærstum hluta í eigu aðila á Snæfellsnesi . Næststærsti hluturinn í félaginu er innan við 8% . Guðmundur Smári Guðmundsson framkvæmdastjóri Guðmundar Runólfssonar hf segir kaupin á bréfum Rjúkanda góða fjárfestingu , en kaupverðið sé trúnaðarmál . Um 60% af þeim fiski sem fer á markað hér á landi fer í gegnum FÍ , að sögn Guðmundar . Fiskmarkaður Íslands var stofnaður árið 1991 og er með starfsstöðvar víða um land , í Þorlákshöfn , Reykjavík , Akranesi , á öllum höfnum á Snæfellsnesi og Skagaströnd . Guðmundur segir að fyrstu þrír mánuðir ársins hafi verið mjög góðir hjá FÍ , um 16.000 tonn fóru á markaðinn . Reyndar sé yfirleitt svipað magn sem fari í gegn á þessum tíma , sem í heildina sé besti tími ársins á fiskmörkuðunum .